TRUBB กระฉูด 7% รับแผนเพิ่มทุน – ดัน “เวิลด์เฟล็กซ์” เข้าตลาดฯ เล็งยื่นไฟลิ่ง Q3/64
TRUBB กระฉูด! 7.46% แตะ 2.88 บาท หลังบอร์ดอนุมัติเพิ่มทุนขาย RO – PP ระดมเงินบุกธุรกิจน้ำยางข้น-น้ำยางแปรรูป-ผลิตและจำหน่ายถุงมือยางเต็มอัตรา พร้อมเตรียมนำ “เวิลด์เฟล็กซ์” เข้าตลาดหุ้น โดยคาดยื่นไฟลิ่งไตรมาส 3/64
28 มิ.ย. 2564

ผู้สื่อข่าวรายงานว่าวันนี้ (28 มิ.ย.64) ราคาหุ้นบริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB ณ เวลา 15.52 น. อยู่ที่ระดับ 2.84 บาท เพิ่มขึ้น 0.16 บาท หรือ 5.97% โดยทำจุดสูงสุดที่ 2.94 บาท และทำจุดต่ำสุดที่ 2.68 บาท ด้วยมูลค่าการซื้อขาย 90.21 พันล้านบาท

โดยราคาหุ้น TRUBB ปรับตัวขึ้นมาส่วนหนึ่ง ซึ่งคาดการณ์ว่าจากการที่บอร์ดของทางบริษัท อนุมัตินำบริษัทย่อย เวิลด์เฟล็กซ์ เข้าจดทะเบียนในตลาดหลักทรัพย์ คาดการณ์ว่ายื่นไฟลิ่งได้ภายในไตรมาส 3/2564 โดยกำหนดขายหุ้นไอพีโอ 142 ล้านหุ้น จัดสรรหุ้นเป็นสามส่วนโดยมีการจัดสรรให้ผู้ถือหุ้นของ TRUBB ที่เป็น Pre-emptive Rights ด้วย
พร้อมกันนี้ TRUBB ประกาศเพิ่มทุน 340.73 ล้านหุ้น แบ่งขายผู้ถือหุ้นเดิมในอัตรา 5:1 ราคาหุ้นละ 2.20 บาท ควบแจก TRUBB-W2 ฟรี โดย 1 หุ้นเพิ่มทุนรับ 1 วอร์แรนต์ และอีกส่วนเก็บไว้ขายให้กับ PP ระบุจะทำให้ฐานะทางการเงินแข็งแกร่งและมีฐานทุนที่มั่นคง พร้อมประกาศบุกธุรกิจน้ำยางข้น-น้ำยางแปรรูป-ผลิตและจำหน่ายถุงมือยางเต็มอัตรา
นายภัทรพล วงศาสุทธิกุล กรรมการผู้จัดการใหญ่ บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB เปิดเผยว่า ในที่ประชุมคณะกรรมการบริษัทฯ ครั้งที่ 4/2564 เมื่อวันที่ 25 มิถุนายน 2564 ได้มีมติอนุมัติแผนการนำ บริษัท เวิลด์เฟล็กซ์ จำกัด (มหาชน) หรือ WFX ซึ่งเป็นบริษัทย่อยของบริษัทฯ โดยบริษัทฯ ถือหุ้นใน WFX ร้อยละ 95.59 ของทุนจดทะเบียนชำระแล้ว เพื่อเข้าจดทะเบียนในตลาดหลักทรัพย์แห่งประเทศไทย โดยคาดการณ์ว่ากำหนดการยื่นแบบคำขอและร่างหนังสือชี้ชวนภายในไตรมาส 3/2564
โดยกำหนดจัดสรรหุ้นสามัญเพิ่มทุนของ WFX จำนวนไม่เกิน142,000,000หุ้น มูลค่าที่ตราไว้หุ้นละ1.00บาท ซึ่งที่ประชุมคณะกรรมการบริษัทฯ ได้มีมติเป็นเอกฉันท์ให้นำเสนอต่อที่ประชุมวิสามัญผู้ถือหุ้นครั้งที่ 1/2564 เพื่อพิจารณาอนุมัติการเพิ่มทุนจดทะเบียนของบริษัทฯ จำนวน 340,739,842 บาท จากทุนจดทะเบียนเดิมจำนวน 681,479,688 บาท เป็นทุนจดทะเบียนจำนวน1,022,219,530 บาท โดยการออกหุ้นสามัญเพิ่มทุนใหม่จำนวนไม่เกิน 340,739,842 หุ้น มูลค่าที่ตราไว้หุ้นละ1.00บาท
สำหรับการเพิ่มทุนของTRUBBในครั้งนี้ มีเป้าหมายเพื่อเพิ่มความสามารถในการแข่งขัน เนื่องด้วยปัจจุบันธุรกิจหลักของบริษัทฯ คือการผลิตและจำหน่ายน้ำยางข้นและผลพลอยได้จากน้ำยาง ซึ่งผลิตภัณฑ์น้ำยางข้นจะนำไปเป็นส่วนประกอบหลักในการผลิตถุงมือแพทย์,ถุงมือยางทำความสะอาด,ถุงยางอนามัย,เส้นด้ายยางยืด,กาว,ลูกโป่ง,จุกนมยางสำหรับเด็ก,โฟม และที่นอน เป็นต้น ซึ่งจากความผันผวนของราคายางและสภาพอากาศที่ผลิตยาง ประกอบกับแนวโน้มของค่าแรงที่สูงขึ้นในอนาคต รวมถึงการชะลอตัวของภาวะเศรษฐกิจ อันเนื่องมาจากการแพร่ระบาดของโรคโคโรน่า-19 (COVID-19)
ดังนั้นบริษัทฯ จึงมีแผนที่จะปรับปรุงโครงสร้างทางการเงิน เพิ่มสภาพคล่อง และใช้เป็นเงินทุนหมุนเวียน ขยายธุรกิจน้ำยางข้นและน้ำแปรรูป อันเป็นธุรกิจปัจจุบันของบริษัทฯ ให้มีขีดความสามารถในการแข่งขันเพิ่มมากขึ้น และขยายธุรกิจเข้าสู่การผลิตและจำหน่ายถุงมือยาง ซึ่งเป็นธุรกิจที่มีความต้องการและเติบโตสูงขึ้นมากจากการแพร่ระบาดของโรคCOVID-19และถือเป็นกลยุทธ์การเจริญเติบโตแนวดิ่ง (Vertical Growth Strategy)เพื่อตอบสนองความต้องการของลูกค้าได้ครบถ้วน อันเป็นการเพิ่มขีดความสามารถในการแข่งขัน และเป็นการลดความเสี่ยงในการพึ่งพิงรายได้จากผลิตภัณฑ์ยางน้ำข้นและผลพลอยได้จากน้ำยาง
ด้วยเหตุดังกล่าวบริษัทฯ จึงมีความจำเป็นต้องจัดหาแหล่งเงินทุน ซึ่งไม่เป็นภาระกับผู้ถือหุ้นเดิมเกินกว่าความจำเป็น และเพื่อให้ได้เงินทุนเพียงพอในการบริหารงาน โดยการออกหุ้นเพิ่มทุนแบบเฉพาะเจาะจง เพื่อจะช่วยให้บริษัทฯ มีฐานเงินทุนที่เข้มแข็งพร้อมสำหรับการลงทุนในอนาคต
“ประโยชน์ที่บริษัทฯ จะได้รับจากการเพิ่มทุนครั้งนี้ เพื่อให้มีเงินทุนเพิ่มเติมสำหรับการดำเนินงาน การขยายธุรกิจ และการเตรียมความพร้อมโครงการใหม่ๆ ในอนาคตซึ่งจะทำให้บริษัทฯ มีรายได้เพิ่มมากขึ้น และช่วยเสริมสร้างความแข็งแกร่งทางการเงินและความมั่นคงให้แก่ฐานะทางการเงิน อีกทั้งยังเป็นการเพิ่มศักยภาพในการดำเนินธุรกิจและเพิ่มโอกาสในการขยายและต่อยอดธุรกิจเพื่อให้ครอบคลุมมากยิ่งขึ้น อันจะช่วยส่งผลให้ผลประกอบการของบริษัทฯ มีแนวโน้มที่ดีขึ้นในระยะยาว” นายภัทรพล กล่าว
โดยบริษัทฯ กำหนดวันประชุมวิสามัญผู้ถือหุ้นครั้งที่ 1/2564 ในวันที่ 30 กรกฎาคม 2564 เวลา 9.00-12.00 น. ผ่านทางสื่ออิเล็กทรอนิกส์ (E-EGM) และกำหนดรายชื่อผู้ถือหุ้นที่มีสิทธิเข้าร่วมประชุม (Record Date) ในวันที่ 9 กรกฎาคม 2564